Our Planet

Our Planet is 'n Britse dokumentêre natuurreeks vir televisie wat vir Netflix vervaardig is. Die verteller is David Attenborough. Die reeks is vervaardig deur Silverback Films onder leiding van Alastair Fothergill en Keith Scholey, wat ook die BBC-dokumentêre Planet Earth, Frozen Planet en The Blue Planet vervaardig het, in samewerking met die Wêreldnatuurlewefonds (WNF). Die klankbaan is deur Steven Price gekomponeer.

Die reeks fokus op die natuurlewe en wonders van agt verskillende ekostelsels en is geprys vir sy groter fokus op die menslike impak op die omgewing as tradisionele natuurdokumentêre. Dit sentreer rondom hoe klimaatsverandering alle lewende wesens beïnvloed. Dit is die eerste natuurdokumentêr wat Netflix nog gemaak het.

Al die episodes is op 5 April 2019 uitgereik. Netflix het berig dat 25 miljoen huishoudings na verwagting die reeks sou kyk in die eerste maand ná sy uitreiking. Later is berig 100 miljoen huishoudings het die reeks teen Maart 2021 gekyk.

'n Tweede seisoen, Our Planet II, is op 14 Junie 2023 uitgereik.

Produksie
Op 15 April 2015 is aangekondig die span agter die BBC-natuurreeks Planet Earth van 2006 sal 'n natuurreeks van agt episodes vir Netflix vervaardig wat in 2019 uitgereik sal word. Dit het nege en 'n half weke geduur om te verfilm en tonele is in 50 lande geskiet. Meer as 600 mense het daaraan gewerk. Die reeks fokus op die diversiteit van habitats oor die wêreld heen, insluitende die Arktiese wildernis, die diepsee, die uitgestrekte landskappe van Afrika en die uiteenlopende woude van Suid-Amerika.

In November 2018 is aangekondig David Attenborough sal die verteller wees en die reeks sal op 5 April 2019 uitgereik word.

Die première is op 4 April 2019 in die Natuurhistoriese Museum in Londen gehou. Gaste het ingesluit prins Charles en sy twee seuns, prinse William en Harry, David Beckham en sy seun Brooklyn, Ellie Goulding en David Attenborough.

Episodes
       Seisoen   Episodes  Uitgereik  1  8   2  4 

Ontvangs

Op Rotten Tomatoes het die reeks 'n goedkeuringsyfer van 93% gekry, gebaseer op 27 resensies, en 'n gemiddelde punt van 8,33 uit 10. Op Metacritic het dit 'n punt van 88 uit 100 gekry, gebaseer op 7 resensie – wat dui op "algemene byval".

Lucy Mangan van The Guardian het Our Planet 4 uit 5 sterre gegee en gesê dit plaas duideliker klem op die kwesbaarheid en interafhanklikheid van alle spesies en ekostelsels, en op die groot uitwerking wat die mens in so 'n kort tyd op hulle het. Bryan Resnick van die webtuiste Vox sê: "Dit herinner ons dat ons in 'n tydperk lewe van 'n ongelooflike verlies aan natuurlewe weens menslike ontwikkeling, oorbevissing, ontbossing en klimaatsverandering. Dié reeks laat ons dit nie vergeet nie. Mense het ongelooflike verlies aan die natuurlewe veroorsaak." 

Ben Travers van Indie Wire het die reeks 'n B+ gegee en gesê dit kontrasteer die wêreld se natuurwonders met die omgewingskrisis van hulle uitwis. "Hulle dood is 'n waarskuwing van die onderliggende donkerte van Our Planet, 'n natuurreeks wat nie tevrede is met passiewe kommentaar nie. Die ligte, komiese aanslag wat soms vir pragtige oomblikke sorg, word oorskadu, indien nie heeltemal bederf nie, deur die traumatiese lesse." Will Gompertz van die BBC het dit ook 4 uit vyf sterre gegee. Kevin Yeoman van Screen Rant sê: "Dit probeer niemand van niks oortuig nie – die tyd daarvoor is lankal verby. Die gee net die inligting as feite, op so 'n reguit manier moontlik."

Ed Power van The Telegraph het die reeks egter gekritiseer omdat dit "visueel kragtig, maar baie bekend is". Hy gee dit 3 uit 5 sterre en skryf: Dit is cliché-agtig in die uitbeelding van die lewe op aarde as 'n ballet van tande en kloue in stadige aksie..." Lucy Jones sê in The Independent die belangrikste aspek van die reeks, wat dit bo ander laat uitstaan, is die uitbeelding van die harde werklikheid van aardverwarming, massauitwissingss en omgewingsverval wat in die vertelling ingeweef is wat die asemrowende tonele vergesel, maar sy sê ook dit het nie ver genoeg gegaan nie en moes radikaler gewees het in die lig van huidige ekologiese krisisse. Sy meen die reeks moes die sondaars tot verantwoording geroep het. Oor die feit dat Attenborough die gehoor vertel "ons het die helfte van die woude op aarde vernietig", vra sy: "Maar wie is ons?" Sy sê verder: "Ja, ons is almal skuldig, maar waar is die groter magte aan die werk? Ek wou hê die reeks moes verder gaan, onder die kombers kyk."

Verwysings

Skakels

Kategorie:Britse televisiereekse